Siden 1895 har hvide badehuse været at finde på stranden i Løkken om sommeren. Og i år er absolut ingen undtagelse. Vognmandsfirmaet Brdr. Sand er i disse dage i fuld gang med at stille 400 af de i alt 485 badehuse op. Og de tjekker, at ejerne har været forbi husene og frisket malingen op, så det ser godt ud, inden de kommer på stranden. Det er Karsten Lykkegaard og Bo Sand, der sørger for det arbejde. De bruger omtrent tre uger på at stille badehusene ned på stranden i snorlige rækker. Utålmodige badegæster Men i slutningen af de tre uger, kan der være særligt travlt. - Folk er jo glade, og når der er godt vejr, som der er nu, vil folk mega gerne herned. Og så kan jeg godt forstå, at folk er lidt utålmodige, Siger Bo Sand og fortsætter: - Når der er 20 grader, så er det klart, at badehusene skal stå på stranden og ikke hjemme på pladsen. Og så er telefonerne godt nok rødglødende indimellem. Og rødglædende er Bo Sands telefon netop torsdag, hvor TV2 Nord besøger ham. Efter fem opkald, stopper vi med at tælle. Det kan have noget at gøre med, at meterologerne i weekenden lover 20 grader i Løkken. Og makkerparret mangler endnu at stille lidt mere end 100 badehuse op. Arbejdet med at stille badehuse op kræver foruden en lastvogn med tilhørende lastvognskran også en gummiged. For syd for molen er sandet nemlig temmelig løst, og der kører lastvognen tit fast, når der skal sættes badehuse op.

Opsummering:
I sin tid opfandt man badehusene, for at hustruerne i det bedre borgerskab ikke skulle udsættes for andre mænds blikke, når de klædte om på stranden.